text: El document Pla Estratègic d'Argentona, és la recopilació final dels treballs realitzats des de novembre de 2004 fins a febrer del 2006.
  Aquest document inicial es complementa amb l'Informe de Valoració de l'Avenç del Pla Estratègic, de 30 d'abril de 2008, que recull el treball de poc més d'un any de seguiment del Pla Estratègic inicial, desenvolupat entre gener de 2007 i abril de 2008. Aquest document té un valor de síntesi i registre del treball realitzat, però el principal actiu és el treball de coordinació i intercanvi que ha suposat, aportant coneixement i informació, i iniciant un enfocament transversal en la implementació del Pla Estratègic.
  El municipi d'Argentona va dur a terme la realització del Pla Estratègic per definir una estratègia de desenvolupament del municipi en consonància amb el context territorial, basada en la participació dels ciutadans i ciutadanes i en la implicació dels agents socials i econòmics, així com associacions, entitats, institucions, empreses i organitzacions.
  La realització del Pla estratègic va estar promoguda per l'Ajuntament d'Argentona, amb el suport de la Diputació de Barcelona i la Generalitat de Catalunya, i va comptar amb l'assistència tècnica de l'empresa Actíva Prospect.
  La finalitat del procés és definir l'estratègia de desenvolupament integral d'Argentona en una perspectiva a mig i llarg termini i preveure les accions necessàries per la seva transformació. En definitiva, determinar les línies estratègiques que orientaran el treball en el municipi en els propers 10-15 anys.
  Disposar d'una base tècnica d'anàlisi territorial, sociodemogràfica i de l'activitat econòmica.
  Combinar l'anàlisi tècnica amb un procés de participació obert en el que s'han implicat institucions, entitats, associacions, agents, empreses i persones a títol individual.
  Disposar d'unes línies d'accions que permetin la seva implantació, gestió, seguiment i avaluació posteriors.